
 STUDIU DE OPORTUNITATE
pentru fundamentarea deciziei privind stabilirea ca fiind inoportună înființarea unor activități în cadrul serviciului public de salubrizare de pe raza UATO DETA, JUDEȚUL TIMIȘ
AȘEZAREA GEOGRAFICĂ A ORAȘULUI DETA

Orasul Deta este așezat în câmpia joasă a râului Bârzava si este traversată de râul Birdeanca, afluent al Bârzavei care îi perioadele de inundații are rol de supapă a Bârzavei.


Localitatea are o latitudine nordică de 45°23’ și o longitudine estică de 21°12’, fiind situată la un nivel de 91 m. deasupra mării. Din teritoriul administrativ al orașului Deta face parte și satul Opatița, situat la o distantă de 3,5 km fata de oras, pe DC 172 (Deta-Birda);


Deta se află la o distanță de 43 km sud de Timișoara pe DN59 (respectiv E70) și la 18 km de granița cu Serbia(118 km de Belgrad)

Din teritoriul administrativ al localităţii Deta face parte şi satul Opatiţa situat la o distanţă de 3,5 km faţă de localitate, pe DC 172 (Deta-Birda).Hotarul localităţii Deta se învecinează cu teritoriile administrative ale următoarelor localităţi: spre Nord cu Voiteg,  la Nord-Est şi Est cu Birda, la Sud cu Denta, la Vest cu Banloc şi la Nord-Vest cu Ghilad.
Deta este un nod rutier către care converg mai multe drumuri locale, dar în care se întretaie şi două artere importante şi anume : drumul ce leagă Timişoara de Reşiţa şi cel ce face legătura între reşedinţa judeţului şi punctul vamal de frontieră cu Serbia, respectiv şoseaua E70.

Deta polarizează atât din punct de vedere economic cât şi social-cultural cu localităţile: Denta, Moraviţa, Voiteg, Banloc, Jamu Mare, Giera, Giulvăz.
CLIMA

Sectorul climatic bănăţean al Câmpiei de Vest stă sub dominarea circulaţiei vestice, de nuanţă atlantică, dar resimte puternic şi influenţe mediteraneene. Pe de altă parte, poziţia sa geografică şi adăpostul oferit de Carpaţi feresc această unitate de masele de aer rece din N şi NE. În aceast sector se simt influenţele anticiclonului scandinav, care împinge aici aer rece, în special primăvara, dar şi rare influenţe ale anticiclonului est european, mai ales iarna, cu direcţie din N, NE şi E.



V.Ghibedea (1986) încadrează acest sector în "clima submediteraneană est-europeană, de tip dacic sau bănăţeano-olteană".

După datele publicate de autor în 1973, 1986 durata insolaţiei în Câmpia Timişului, respectiv Câmpia Birdei este de 2100 ore, radiaţia solară de circa 118 kcal / cm2, din care 100kcal/cm2 în semestrul cald. Regimul termic este mai moderat decât în Câmpia Română, datorită poziţiei mai vestice şi influenţelor de aer oceanic şi mediteranean.
Iernile sunt mai scurte şi mai blânde (media temperaturilor este pozitivă, 0,2° C); primăverile sunt timpurii şi călduroase (cu o medie de 10,9° C), dar acum survin mai lungi.



Temperatura medie anuală este de 10,7° C, izoterma de 11° C trecând prin apropierea localităţii Deta.


Media temperaturilor la Deta este de 10,9° C. Luna iulie (şi august) are 21,5° C iar ianuarie în medie -1,2° C .


Temperaturile extreme au înregistrat amplitudini mari, de tip continental : 38° C (iulie 1947) şi -29,3° C (24.01.1942).


În timpul iernii apar şi frecvente inversiuni termice între Câmpia joasă a Timişului şi Câmpia înaltă a Gătaiei.

Primul îngheţ de toamnă este înregistrat în perioada 20.10 - 30.10, iar ultimul îngheţ de primăvară: 21.05 – 31.05. Numărul mediu al zilelor cu îngheţ este sub 100, inclusiv în aprilie. Toamnele sunt şi mai lungi, cu temperaturi mai constante şi uşor mai ridicate (11° C), cu timp mai senin, cu unele brume şi îngheţuri ce încep în septembrie, dar care sunt relativ rare. Verile sunt mai călduroase.

Precipitaţiile medii anuale la Deta sunt de 602 mm. Cele mai multe precipitaţii cad vara (circa 31 %), urmată de primăvară, toamnă şi iarnă (circa 20 %). Se remarcă diferenţieri nu prea mari între anotimpuri, ca şi un maxim pluviometric în iunie şi un maxim mult mai slab în octombrie, de influenţă mediteraneană; apar deci, ani ploioşi şi ani secetoşi, variaţiile fiind de 300 până la 1000 mm.


Numărul de zile cu strat de zăpadă este în jur de 30. Grosimea medie a stratului de zăpadă este redusă, în jur de 2 cm.


Vânturile diferă faţă de circulaţia generală vestică de altitudine. Astfel, la Deta dominante sunt vânturile de NV, V, SV, N. În timpul verii masele de aer oceanic ajung în Banat ca vânturi aducătoare de umezeală şi timp răcoros. Ca vânturi locale se resimt: Austrul (din SV, secetos vara şi geros iarna) şi uneori pătrunde pe valea Bârzavei, venind din Iugoslavia, vântul rece numit Coşava.


Trăsăturile climei temperat-continentale în ultimul timp sunt marcate de diversitatea şi neregularitatea proceselor atmosferice. În mod frecvent, chiar în timpul iernii, sosesc dinspre Atlantic mase de aer umed, aducând ploi și zăpezi însemnate, mai rar valuri de frig. Din septembrie până în februarie se manifestă frecvente pătrunderi ale maselor de aer polar continental, venind dinspre est. Cu toate acestea, în zona Deta se resimte puternic şi influenţa ciclonilor şi maselor de aer cald dinspre Marea Adriatică şi Marea Mediterană, care iarna generează dezgheţ complet, iar vara impun perioade de căldură înăbuşit.


Oraşul   Deta
fiind situat în
sectorul vestic al ţării
este supus activităţii ciclonice şi invaziei aerului umed din vest şi sud-vest. Se resimte o oscilaţie în distribuţia precipitaţiilor medii anuale ca şi în distribuţia temperaturii marcată printr-o scădere sensibilă în funcţie de dispariţia pădurii. Cantitatea normală de precipitaţii a fost de 610-630 mm, iar mai recent este între 530-590 mm. În raport cu media multianuală se constată că la unele staţii metereologice s-au înregistrat cantităţi de precipitaţii care depăşesc cu mult această valoare.
SERVICIUL PUBLIC DE SALUBRIZARE
 Prezentare generala
Prin salubrizare, în contextul legislației actuale se înțelege totalitatea operațiunilor și activităților necesare pentru păstrarea unui aspect salubru al localităților, pentru satisfacerea nevoilor comunităților locale ale unităților administrativ-teritoriale.

Principiile de organizare și funcționare a serviciilor de salubrizare a localităților, ca parte componenta din sfera serviciilor comunitare de utilități publice sunt:

· protecția sănătății populației;

· autonomia locală și descentralizarea serviciilor;

· responsabilitatea față de cetățeni;

· conservarea și protecția mediului înconjurător;

· asigurarea calității și continuității serviciului;

· tarifarea echilibrată, corelată cu calitatea și cantitatea serviciului prestat;

· nediscriminarea și egalitatea de tratament al utilizatorilor ;

· transparenta, consultarea și antrenarea în decizii a cetățenilor;

· administrarea corectă și eficientă a bunurilor din proprietatea publică și a fondurilor publice;

· securitatea serviciului;

· dezvoltarea durabilă.

Serviciul de salubrizare trebuie să îndeplinească indicatorii de performanță, la nivelul utilizatorului, aprobați de Consiliul Local.

Indicatorii de performanță și de evaluare stabilesc condițiile ce trebuie respectate de operatori pentru asigurarea serviciului de salubrizare a localităților avându-se în vedere:

· continuitatea din punct de vedere cantitativ și calitativ;

· adaptarea permanenta la cerințele utilizatorului;

· excluderea oricărei discriminări privind accesul la serviciile de salubrizare;

· respectarea reglementarilor specifice din domeniul protecției mediului și al sănătății populatiei;

· implementarea unor sisteme de management al calității, al mediului și al sănătății și securității muncii.

Indicatorii de performanta pentru serviciul de salubrizare se refera la următoarele activități:

· contractarea serviciilor de salubrizare;

· măsurarea, facturarea și încasarea contravalorii serviciilor efectuate;

· îndeplinirea prevederilor din contract cu privire la calitatea serviciilor efectuate;

· menținerea unor relații echitabile între operator și utilizator prin rezolvarea rapida și obiectivă a problemelor, cu respectarea drepturilor și obligațiilor care revin fiecărei părți;

· soluționarea în timp util a reclamațiilor utilizatorilor referitoare la serviciile de salubrizare;

· prestarea de servicii conexe serviciului de salubrizare – informare, consultantă.

În vederea urmăririi respectării indicatorilor de performanță, operatorul trebuie sa asigure:

· evidenta clară și corectă a utilizatorilor;

· înregistrarea activităților privind măsurarea prestațiilor, facturarea și încasarea contravalorii serviciilor efectuate;

· înregistrarea reclamațiilor și sesizărilor utilizatorilor și modul de soluționare a acestora.

 Serviciile de salubrizare se organizează pentru satisfacerea nevoilor populației, ale instituțiilor publice și ale agenților economici și vor asigura:

· îmbunătățirea condițiilor de viață ale cetățenilor;

· promovarea calității și eficienței activităților de salubrizare; 

· dezvoltarea durabilă a serviciilor;

· protecția mediului înconjurător.
Prezentarea situației actuale

Pe raza UATO DETA, JUDEȚUL TIMIȘ, activitățile din cadrul serviciului de salubrizare constă în:


a) colectarea separată şi transportul separat al deşeurilor menajere și al deșeurilor similare provenite din activități comerciale, din industrie și instituții, inclusiv fracții colectate separat,fără a aduce atingere fluxului de deșeuri de echipamente electrice și electronice,baterii și acumulatori;


b) colectarea și transportul deșeurilor provenite din locuințe, generate de activități de reamenajare și reabilitare interioară și/sau exterioară a acestora;


c) măturatul, spălatul, stropirea şi întreţinerea căilor publice;


d) curăţarea şi transportul zăpezii de pe căile publice şi menţinerea în funcţiune a acestora pe timp de polei sau de îngheţ;


e) colectarea cadavrelor animalelor de pe domeniul public şi predarea acestora către unităţile de ecarisaj sau către instalaţiile de neutralizare.


f) dezinsecția,dezinfecția și deratizarea

Contract de prestări servicii (nr. 4930 din 02.06.2021), inițiat prin procedura simplificată, încheiat între ORAȘUL DETA și PEJ COMPANY SRL, până la data în care ADID va selecta un nou operator regional - ZONA 3 DETA, pentru activitățile: colectarea separată și transportul separat al deșeurilor municipale și al deșeurilor similare provenind din activități comerciale din industrie și instituții, inclusiv fracții colectate separat, fără a aduce atingere fluxului de deșeuri de echipamente electrice și electronice, baterii și acumulatori; 

Activitățile de dezinsecție, dezinfecție și deratizare, se desfășoară cu operator economic prin contractul de prestări servicii  nr. 9220/20.10.2021. 

Pentru activitățile de măturat, spălat, stropirea și întreținerea căilor publice și cele de curățare, deszăpezire și transportul zăpezii de pe căile publice, precum și menținerea în funcțiune a acestora pe timp de polei sau de îngheț nu este oportună atribuirea unor contracte, motivele fiind enunțate mai jos.
Instituția Orașul Deta, a adus în atenția publicului prin intermediul SISTEMULUI ELECTRONIC DE ACHIZIȚII PUBLICE (SEAP), anunțuri privind solicitarea executării serviciilor de: „Măturat, spălat ,stropirea și întreținerea căilor publice în Orașul Deta, județul Timiș” și „Curățarea și transportul zăpezii de pe căile publice și menținerea în funcțiune a acestora pe timp de polei sau de îngheț, în orașul Deta, județul Timiș”. În urma publicării acestor anunțuri, nu a avut loc nici o aplicare, consemnându-se acest lucru în procesele verbale de anulare aferente fiecărui serviciu.
Totodată instituția noastră are în evidență un număr de 12 dosare de ajutor social cu un număr de 18 beneficiari. Potrivit Legii nr.416/2001 persoanele beneficiare de ajutor social au obligația de a presta activități de interes local, care nu presupune deținerea unei calificări profesionale, astfel încât nu li se pot încredința alte sarcini, decât cele de a mătura și a întreține în stare de curățenie zonele publice. Conform planului de acțiuni sau lucrări de interes local care se aprobă anual de Consiliul local, beneficiarii Legii nr. 416/2001, privind venitul minim garantat, cu modificările și completările ulterioare, au obligația de a desfășura muncă în folosul comunității, însă numai activități din sfera întreținerii curățeniei pe zonele publice.
Potrivit ”Executării pedepsei amenzii prin prestarea unei munci neremunerate în folosul comunității”, fragment din Legea 286/2009 (Codul Penal),  activitățile în folosul comunității care pot fie executate, pe baza propunerilor organelor administrației publice locale, pot fi realizate în sfera serviciilor publice din cadrul UAT sau a instituțiilor publice. Stabilirea acestor locuri se face în circumscripția judecătoriei unde persoana condamnată își are domiciliul cu acordul judecătorului delegat cu executarea persoanei respective. Astfel, în conformitate cu prevederile legale în vigoare în cadrul Primăriei Orașului Deta anual sunt instituite persoanelor condamnate executarea pedepselor prin prestarea de munci neremunerate în folosul comunității în cadrul instituției noastre, cel mai adesea în cadrul Serviciului de Gospodărie Comunală. Munca neremunerată în folosul comunității se execută într-un interval de cel mult 6 luni de la data începerii prestării muncii. Astfel, aceștia sunt implicați și desfășoară activitățile de menținere a curățeniei stradale, deszăpezire, evitarea formării  poleiului sau înghețului pe timp nefavorabil, ori de câte ori este necesar. 
În ultimii ani activitățile de deszăpezire și combatere a poleiului s-au realizat cu forțe și mijloace proprii, aceste activități fiind tot mai puțin necesare. 

Primăria Orașului Deta, deține în proprietate următoarele utilaje și echipamente: tractor, remoarcă, autoutilitară, drujbe, motocositoare, aspirator de frunze, mături, lopeți, greble, lamă etc., atât pentru efectuarea acțiunilor de curățenie și întreținere a căilor publice de acces, cât și pentru activitățile de deszăpezire. Astfel, având în vedere faptul că instituția dispune și de personal necesar (beneficiari VMG și condamnați cu executarea pedepsei prin prestarea unei munci neremunerate în folosul comunității), aceste activități se pot realiza în regie proprie, în condiții corespunzătoare din punct de vedere al calității și timpului de intervenție. 

Din punct de vedere economic, realizarea activității de deszăpezire cu forțe și mijloace proprii este mult mai eficentă, iar costurile constau doar în achiziția materialelor antiderapante – sare, nisip. De asemenea, intervențiile au loc în termen mai scurt, decât cel în care intervin firmele specializate, fiind realizate acțiunile de deszăpezire și combatere a poleiului imediat ce se produc fenomenele meteorologice specifice.

ROMÂNIA


U.A.T. ORAȘ DETA


JUDEȚUL TIMIȘ


305200 DETA, Str. Victoriei nr.32


Tel. 0256/390 466; 0256/390 606 Fax. 0256/390 511

